กรุงเทพประกันภัยตั้งเป้าปี 2554 โต 4%
กรุงเทพประกันภัยคาดการณ์ปี 54 เบี้ยประกันวินาศภัยทั้งระบบจะเติบโต 7-8% ขณะที่กรุงเทพประกันภัยตั้งเป้าโตอย่างมี&nbsp; คุณภาพ&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
21 ธ.ค. 2553

กรุงเทพประกันภัยคาดการณ์ปี 54 เบี้ยประกันวินาศภัยทั้งระบบจะเติบโต 7-8% ขณะที่กรุงเทพประกันภัยตั้งเป้าโตอย่างมี  คุณภาพ                                            
นายพนัส  ธีรวณิชย์กุล  ผู้อำนวยการใหญ่ บริษัท กรุงเทพประกันภัย  เปิดเผยถึงแนวโน้มธุรกิจประกันภัยในปี 2554 ว่า จากการคาดการณ์จีดีพีไทยที่จะเติบโตอยู่ในระดับ 4 – 5% ซึ่งปัจจัยบวกมาจากภาพรวมเศรษฐกิจที่ยังคงปรับตัวดีขึ้นออย่างต่อเนื่อง โดยเฉพาะในภูมิภาคเอเซียที่มีจีน อินเดีย และอาเซียนเป็นตัวผลักดัน นอกจากนี้ ในส่วนของภาครัฐยังมีการใช้งบประมาณในการกระตุ้นเศรษฐกิจ พร้อมกับการควบคุมต้นทุนค่าใช้จ่ายที่เป็นปัจจัยพื้นฐาน เช่น ค่าน้ำ ค่าไฟ แก๊ส ค่าขนส่งสาธารณะ ค่าอุปโภคบริโภคต่างๆ ไม่เพียงเท่านี้ ในภาคอุตสาหกรรมยานยนต์ยังมีการขยายตัวต่อเนื่องจากปี 2553 ที่เติบโตถึง 30% หรือมียอดขายถึง 780,000 คัน รวมถึงโครงการพื้นฐานขนาดใหญ่อย่างรถไฟฟ้าสายต่างๆ ได้เริ่มมีการก่อสร้างขึ้นซึ่งต้องอาศัยสินเชื่อจากภาคธนาคารเป็นปัจจัยสำคัญ จึงทำให้การขยายสินเชื่อในปี 2554 เติบโตสูงกว่าในปีที่ผ่านมา 
ปัจจัยต่างๆ เหล่านี้ส่งผลให้เศรษฐกิจไทยขยายตัวดีขึ้น  แม้ว่าจะมีปัจจัยลบอยู่บ้าง จากความไม่นิ่งของสถานการณ์ทางการเมืองที่ส่งผลกระทบโดยตรงต่อการท่องเที่ยวและการลงทุน รวมทั้งภัยธรรมชาติที่มีแนวโน้มรุนแรงมากขึ้นและยังคาดเดาได้ยาก ซึ่งทำให้ต้นทุนการประกันต่อสูงขึ้นไปอีก แต่ทั้งนี้ บริษัทฯ ยังคาดการณ์ว่าเบี้ยประกันวินาศภัยทั้งระบบในปี 2554 ยังคงขยายตัวดีอยู่ แต่เติบโตในอัตราที่ลดลง คืออยู่ที่ประมาณ 7 – 8% ขณะที่ปี 2553 คาดว่าเบี้ยประกันภัยจะเติบโตอยู่ที่ 15% 
สำหรับทิศทางการดำเนินงานของกรุงเทพประกันภัยในปี 2554 นั้น บริษัทฯ ยังคงเจาะตลาดกลุ่มลูกค้ารายย่อย โดยเน้นพัฒนาผลิตภัณฑ์ที่มีศักยภาพในการขยายตลาดในราคาที่เหมาะสม ผ่านช่องทาง Bancassurance ที่ตั้งเป้าเติบโต 200% หรือมีเบี้ยประกันภัยรวมประมาณ 420 ล้านบาท และ Telemarketing ที่ตั้งเป้าเติบโตไว้ 23% หรือมีเบี้ยประกันภัยรวม 1,500 ล้านบาท โดยบริษัทฯ ให้ความสำคัญกับนโยบายการจัดการความเสี่ยง ทั้งเรื่องการพิจารณารับประกันภัยอย่างรัดกุม ที่อาศัยหลักเกณฑ์และข้อมูลเชิงสถิติ และการประเมินความเสี่ยงภัย ทั้งการจัดการภัยธรรมชาติ และภัยอื่นๆ  
ทั้งนี้ บริษัทฯ ยังคงให้ความสำคัญกับพัฒนานวัตกรรมการบริการใหม่ๆ เพื่อให้ลูกค้าได้รับบริการที่ดีที่สุด และรองรับกับการแข่งขันในอนาคต พร้อมกับการสร้างเครือข่ายออนไลน์กับคู่ค้า  ตัวแทน และนายหน้า ผ่านทาง Internet ที่เพิ่มความสะดวกสามารถเชื่อมโยงข้อมูลและติดต่อกับบริษัทฯ ได้ตลอด 24 ชั่วโมง ซึ่งเราจะเริ่มพัฒนาระบบจากงานรับประกันภัยรถยนต์ก่อนเป็นลำดับแรกเพื่อให้เกิดประสิทธิภาพสูงสุด ทั้งการเช็คค่าเบี้ยประกันภัย การเรียกพิมพ์กรมธรรม์ได้ทันที รวมถึงการติดตามความคืบหน้าของการเรียกร้องค่าสินไหมทดแทนได้เองจากระบบ หลังจากนั้น จึงต่อยอดการพัฒนาไปยังงานรับประกันภัยประเภทอื่นๆ ต่อไป รวมทั้งเราจะพัฒนาพนักงานให้ทำงานแบบมืออาชีพ ด้วยการเป็นที่ปรึกษาด้านการประกันภัยให้แก่ลูกค้าและคู่ค้า
 อย่างไรก็ตาม จากสภาพโดยรวมของเศรษฐกิจที่ปรับตัวดีขึ้น ประกอบกับผลการดำเนินงานของกรุงเทพประกันภัยในช่วง 11 เดือนที่ผ่านมา ทำให้มั่นใจว่า ผลการดำเนินงานของบริษัทฯ ในปี 2553 นี้ จะสามารถทำได้เกินเป้าหมายที่ตั้งไว้ โดยคาดว่าจะขยายตัวเพิ่มขึ้นถึงกว่า 21% จากเดิมที่ตั้งไว้ 13% และหากแนวโน้มของเศรษฐกิจ รวมถึงตลาดประกันวินาศภัยทั้งระบบอยู่ในทิศทางที่ดีขึ้นจากปัจจัยบวกที่ได้กล่าวไปแล้ว บริษัทฯ ได้กำหนดเป้าหมายในปี 2554 ที่จะเติบโตอย่างมีคุณภาพอยู่ที่ 4% หรือมีเบี้ยประกันภัยรับรวมประมาณ 1.1 หมื่นล้านบาท และเป้าหมายกำไรจากการรับประกันภัยไม่ต่ำกว่า 12%